M. Živković

Radnik JKP "Gradska čistoća" Bogosav Nešović, koji je otpušten jer je gradonačelniku Beograda Zoranu Radojičiću ukazao na to da radnici ovog preduzeća trpe razne pritiske, šikaniranja i imperativ da moraju da dovlače glasače na izbore koji bi glasali za Srpsku naprednu stranku, otkrio je za Direktno.rs da su on i njegove kolege bili prinuđeni da lažu o napadima u Terazijskom tunelu na protestu "Jedan od pet miliona", koji se nije desio.

Prema tvrdnjama Nešovića, direktor JKP "Gradska čistoća" Marko Popadić, kao i predsednica Zajednice sindikata Srbije za komunalnu delatnost Mira Basta terali su radnike koji se bave čišćenjem ulica da govore kako su ih šetači na jednog prošlogodišnjem protestu maltretirali dok su pošteno radili svoj posao, a oni koji bi odbili to da govore, trpeli su svakakve pritiske i pretnje otkazima.

- Laž je da su nas demonstranti napali. Zbog toga sam se više puta "klao" sa nadređenima tvrdeći da nas niko nije napao. Kad god sam odbijao da kažemo ono što su oni želeli ili bilo šta drugo na šta su nas primoravali, oni su mi "vadili otkaz", koji su mi na kraju konačno i dali. Jednostavno, neću da pričam ono što nije istina. Mira Basta i Marko Popadić su nas naterali da pričamo neistine. Niko nas od šetača nije dirao, niti napao. Jeste tu bila rulja, protestovalo se, vikalo, ali niko nije vikao na nas, a kamoli nas napao - rekao je Nešović za "Direktno.rs".

Otpušteni radnik JKP "Gradska čistoća" kaže da mu nije jasno zašto su nadređeni poslali ljude da usred protesta skidaju nalepnice koje su lepljene u Terazijskom tunelu. Jedino objašnjenje, kaže on, jeste to da su želeli da namerno izazovu incidente, da bi mogli da "ocrne" one koji su protestovali, makar i po cenu bezbednosti čistača ulica.

- Izvršni direktor Zoran Živković poslao je ljude usred mitinga da odlepljuju nalepnice koje su tek zalepljene. Planski su ih poslali da bi izazvali incident, da bi ih napali oni koji su protestovali kako bi mogli da pričaju posle sve najgore o šetačima, o onima koji su demonstrirali, ne mareći za bezbednost kolega i radnika "Gradske čistoće" koji su bili te večeri na terenu. Verujte mi, to još nisam video. Nije im problem da žrtvuju celu "Gradsku čistoću" samo da bi uradili ono što su naumili - istakao je naš sagovornik.

Nešović je dodao da su se radnici "Gradske čistoće" te večeri uplašili i ušli u kabinu, ali da ih niko od demonstranata nije dirao, niti im se iko obraćao, već da su priče o napadima čista laž smišljena u saradnji čelnika ovog preduzeća sa državnim vrhom.

Takođe, prema tvrdnjama otpuštenog radnika, u rukovodstvo ovog komunalnog preduzeća zapošljavaju se oni "najzaslužniji", koji ili nemaju ili pak imaju diplome upitnog porekla.

- Diplome se proveravaju samo vozačima i radnicima. Oni preko SNS-a što su dobili, to niko ne proverava. Ona što je padala u nesvest ispred Skupštine, ona je sada savetnica generalnog direktora u "Gradskoj čistoći". Morala je da padne u nesvest, dobro da glumi da bi bila savetnica - zaključio je Nešović.